Virallinen lehti nro C 362 , 02/12/1996 s. 0332



A4-0331/96 Päätöslauselma komission ohjelmasta taloushallinnon parantamiseksi (Sound and Efficient Financial Management 2000 = S.E.M. 2000) Euroopan parlamentti, joka - ottaa huomioon työjärjestyksensä 148 artiklan, - ottaa huomioon talousarvion valvontavaliokunnan mietinnön (A4-0331/96), A. toteaa, että komissio on aloittanut taloushallinnon parantamiseksi laajan ohjelman, jota kutsutaan nimellä S.E.M. 2000, B. katsoo tämän ohjelman olevan osoitus huomattavasta muutoksesta komission lähestymistavassa hallinnon ongelmiin, sillä tämä on ensimmäinen kerta, kun suoritetaan kriittinen tarkastelu, johon kaikki toimielimet voivat osallistua, C. katsoo vastuuvapauden myöntäjänä olevansa niiden toimielinten joukossa, joita tämä uudistusohjelma kaikkein läheisimmin koskettaa, ja katsoo siksi olevan asianmukaista, että parlamentti osallistuu ongelmien analysointiin ja ehdottaa niihin ratkaisuja hyvässä yhteistyössä komission ja jäsenvaltioiden kanssa, D. ottaa huomioon, että parlamentti on myös lainsäädäntö- ja budjettivallan käyttäjä, ja että se voi tässä ominaisuudessa tarjota tukea, jota tarvitaan toteuttamiskelpoisissa uudistusaloitteissa, E. katsoo, että ohjelman edistymisestä on tiedotettava järjestelmällisesti asianomaisille toimielimille, F. katsoo, että komission organisaation ja sisäisten menettelyjen uudistamista on kannustettava, ja että sitä on jatkettava komission laatimien suuntaviivojen mukaisesti (talousarvion painopistealueiden määrittely ennalta; rahoitusta/varainhoitoa käsittelevän hallintorakenteen osan perustaminen kunkin pääosaston sisällä varsinaiseen hallintoon keskittyvän rakenteen vastapainoksi; henkilöstön vastuuta koskevien sääntöjen parantaminen); katsoo kuitenkin, että tämän uudistuksen toteuttamisen keinoja olisi tarkennettava, G. katsoo, että on tarpeen parantaa taloushallinnon toimintoja, jotta voidaan kohdata yhteisön talousarvioon vuoden 2000 lähestyessä kohdistuvat suuret haasteet (institutionaalinen kehitys, uudet rahoitusnäkymät, laajentuminen); tällainen parantaminen edellyttää toimia henkilöstön pätevyyden ja koulutuksen kehittämiseksi, H. muistuttaa, että määrärahojen vajavainen toteuttaminen on jo saavuttanut huomattavat mittasuhteet ja aiheuttaa vakavia kielteisiä seurauksia, kuten varojen jäädyttäminen, määrärahojen myöhäinen toteuttaminen varainhoitovuoden lopussa ja ohjelmien lakkauttaminen, I. katsoo, että suurimmat esteet määrärahojen kunnollisen toteuttamisen tiellä ovat: - tiedon puute, joka estää realististen budjettiennusteiden laatimisen - viivästykset, jotka johtuvat talousarvion sitoumuksissa vahvistettujen määräaikojen noudattamatta jättämisestä ja vastaavien kansallisten rahoitusosuuksien käyttöön antamisessa ilmenevistä vaikeuksista - toteutuksesta vastaavien kansallisten elinten hajanaisuus, J. katsoo, että Madridin Eurooppa-neuvoston ehdottama tilien tarkastamis- ja hyväksymismenettelyn laajentaminen on toivottavaa: - rakennerahastojen osalta, jotta mahdollistettaisiin kirjanpito-, johtamis- ja valvontajärjestelmän järkeistäminen - perinteisten omien varojen osalta, jotta voitaisiin löytää vastaus ongelmiin, jotka liittyvät toteamatta jääviin maksuihin ja todettujen maksujen takaisinsaantiin, K. katsoo, että tilien tarkastamis- ja hyväksymismenettelyn soveltaminen rakennerahastoihin ja perinteisiin omiin varoihin on teknisesti mahdollista sillä edellytyksellä, että tämä menettely mukautetaan näiden alueiden erityispiirteisiin, L. muistuttaa, etteivät rakennerahastoihin mahdollisesti sovellettavat varainhoidolliset oikaisut saa heikentää rahoitusvälineen vaikutusta, M. katsoo, että otantavalvontajärjestelmän käyttöön ottaminen varainhoidon valvojan hyväksymismerkinnän perustaksi vastaisi yksinkertaistamisen vaatimusta, mutta edellyttäisi riittävää säädöskehystä, N. katsoo, että parlamentin vastuuvapauden myöntämistä ja talousarvion valvontaa koskevien päätöslauselmien mukainen toiminta olisi varmistettava paitsi komissiossa, myös talousarvion hajautetusta toteuttamisesta vastaavissa kansallisissa hallintoelimissä, O. kannustaa ulkoista valvontaa koskevia komission aloitteita (toimivallan siirtäminen kansallisille valvontaelimille, kansallisten valvontaelinten ja yhteisön valvontaelinten yhteinen ohjelma, yhteisten valvontamenettelyjen käyttöönotto), P. katsoo kuitenkin, että kansallisten valvontaelinten olisi oltava laajemmin mukana näissä aloitteissa, Q. katsoo, että tietyt lainsäädännölliset mekanismit saattavat edesauttaa petollisten menettelyjen esiintymistä ja että on ryhdyttävä toimiin sekä tällaisten säädösten poistamiseksi nykyisestä lainsäädännöstä että vastaavien säädösten hyväksymisen estämiseksi tulevaisuudessa, R. katsoo, että arvioinnille olisi annettava mahdollisimman paljon sekä itsenäisyyttä että taannehtivuutta/ehdollisuutta suhteessa niihin lainsäädännöllisiin, varainhoidollisiin ja talousarviota koskeviin päätöksiin, joiden perustana se toimii, S. katsoo, että tämän johdosta tulevaisuudessa on välttämätöntä tehdä S.E.M. 2000 -ohjelmasta kattava arviointi, jotta voidaan selvittää, onko ohjelmassa otettu huomioon arvostelu, jota parlamentti, neuvosto tilintarkastustuomioistuin ovat esittäneet vastuuvapauden myöntämismenettelyn, tarkastuslausuman antamisen ja talousarvion valvontaa koskevien päätöslauselmien yhteydessä, T. toteaa, että parlamentin on luultavasti mukautettava vastuuvapauden myöntämistä ja talousarvion valvontaa koskevia sisäisiä menettelyjään uudistuksen eri näkökohtien mukaisesti; 1. Sitoutuu osallistumaan uuteen ohjelmaan tutkimusten ja ehdotusten kautta ja tarvittaessa myös antamalla tukea lainsäädännöllisissä ja talousarviota koskevissa kysymyksissä; 2. Pyytää, että komissio tiedottaa parlamentille järjestelmällisesti omien tutkimustensa ja jäsenvaltioiden kanssa yhteistyössä toteutettujen tutkimusten tuloksista sekä hyväksytyistä konkreettisista toimista; Komission sisäiset menettelyt ja organisaatio 3. Pyytää komissiota: a) jatkamaan onnistuneeksi osoittautunutta kokeilua, jossa talousarvion painopistealueet määritellään etukäteen b) antamaan varainhoidosta vastaavalle hallintorakenteen osalle todellisen tasapainottavan aseman kunkin pääosaston sisällä antamalla sen tehtäväksi hallinnon tekemien valintojen arviointi kustannus- hyöty-suhteen mukaisesti c) sulauttamaan yhteen taloudellisten ja inhimillisten voimavarojen hallinnosta vastaavat yksiköt tai ainakin kodifioimaan näiden yksiköiden väliset yhteensovittamismenettelyt d) laatimaan säännöt, joissa määritellään periaatteet, joiden mukaisesti vastuu kurinalaisuuden noudattamisesta ja taloudellinen vastuu koskee talousarviomenettelyyn osallistuvia toimijoita, ja erityisesti määrittelemään menettelyn aloittamisen ja sen etenemisen edellytykset siten, että asianomaisille toimielimille jää vastuu siitä, että ne laativat noudatettavia menettelytapoja koskevat ohjeet sisäisissä säännöissään e) jatkamaan työtään taloushallinnon toimintojen parantamiseksi ja laatimaan kertomuksen toteutetuista tai suunnitelluista toimenpiteistä henkilöstön pätevyyden ja koulutuksen kehittämiseksi; Talousarvion toteuttaminen 4. Pyytää toimielimiä perustamaan jokaiseen pääosastoonsa varainhoidosta vastaavan hallinnollisen yksikön komission mallin mukaisesti; 5. Pyytää komissiota: a) ryhtymään toimiin EMOTR:n takuuosaston ja rakennerahastojen toteuttamista koskevien tietojen kulun parantamiseksi sekä omaksi että parlamentin ja neuvoston hyödyksi b) ehdottamaan seuraamuksia tiedonkulussa esiintyvien epäsäännöllisyyksien johdosta c) ryhtymään toimiin varmistuakseen etukäteen siitä, että kansallinen yhteisrahoitusosuus on käytettävissä d) noudattamaan tarkasti tehdyissä sitoumuksissa vahvistettuja määräaikoja; 6. Ehdottaa, että jäsenvaltiot keskittävät talousarvion toteuttamisesta vastuussa olevien keskus- ja aluehallinnon eri elimien toimintojen yhteensovittamistehtävän yhdelle elimelle ja antavat tämän elimen tehtäväksi myös toimia edustajana suhteissa komissioon; 7. Pyytää neuvostoa ja komissiota keskustelemaan parlamentin kanssa sellaisen menettelyn käyttöönottamisesta, jonka avulla saadaan ajan tasalle saatettuja talousarvion toteutumista ja talousennusteita koskevia tietoja, jotta voidaan parantaa talousarvion toteutumista varainhoitovuoden aikana ja mukauttaa seuraavan varainhoitovuoden talousarviota koskevia ennakkoarvioita; Jäsenvaltioiden taloudellinen vastuu yhteisön talousarvion toteuttamisesta. Tilien tarkastamis- ja hyväksymismenettely ja varainhoidolliset oikaisut - Kelpoisuus 8. Pyytää komissiota ehdottamaan säädöksiä koskevia ja hallinnollisia toimia tilien tarkastamis- ja hyväksymismenettelyn mukauttamiseksi rakennerahastojen ja perinteisten omien varojen alojen erityispiirteisiin, ja erityisesti: a) muuttamaan rahastojen yhteensovittamisasetuksen 23 ja 24 artiklaa b) kodifioimaan asetuksella rakenteellisten toimien kelpoisuusperusteet c) vahvistamaan säädännöllisiä välineitä ja tekemään järjestelmälliseksi valvonnan, jonka kohteena on kirjanpito ja kansalliset valvonta- ja hallintojärjestelmät perinteisten omien varojen osalta; Valvonnan järkeistäminen ja petosten ehkäiseminen 9. Pyytää komissiota esittämään ehdotuksen varainhoitoasetuksen saattamiseksi yhdenmukaiseksi otantavalvontajärjestelmän kanssa, jonka komissio aikoo ottaa vaiheittain käyttöön; 10. Ehdottaa jäsenvaltioille ja komissiolle sellaisten käytäntösääntöjen luomista, jotka koskevat tiedottamista parlamentille ja neuvostolle toimista, jotka on toteutettu näiden toimielinten antamien vastuuvapauden myöntämistä ja talousarvion valvontaa koskevien päätöslauselmien ja suositusten perusteella; 11. Pyytää komissiota ottamaan kansalliset valvontaelimet läheisemmin mukaan ohjelmaansa, joka koskee valvontatoimien yhteensovittamista ja niissä käytettävien menettelyjen yhdenmukaistamista; 12. Pyytää komissiota jatkamaan ja laajentamaan muille alueille toimintaansa niiden säädösten tunnistamiseksi, jotka helpottavat petollista toimintaa maatalouslainsäädännön ja omien varojen aloilla; 13. Ehdottaa komissiolle ja neuvostolle petosten ehkäisemistä koskevien sääntöjen laatimista yhteisellä sopimuksella siten, että toimielimet sitoutuisivat pyytämään talousarvion valvonnasta vastuussa olevan elimen lausuntoa ennen kaikkia ehdotuksia tai käsittelyjä; Arviointi 14. Pyytää komissiota: a) varmistamaan niiden arviointiyksiköiden riippumattomuuden, joita se aikoo perustaa pääosastoihin b) sovittamaan arviointiohjelmansa yhteen lainsäädäntö- ja talousarviopäätösten aikataulun kanssa c) ehdottamaan varainhoitoasetuksen muutosta, jossa määrätään, että kaikista lainsäädännöllisistä päätöksistä tai varainhoidollisia vaikutuksia omaavista ohjelmista on esitettävä arviointi etukäteen d) tarkistamaan arvioinnin kohteeksi joutuvien määrärahojen riittävyyden kullakin talousarvion alueella ja tiedottamaan tästä parlamentille e) toimittamaan kaikki saatavilla olevat arviot Euroopan parlamentin käyttöön, tarvittaessa tietotekniikan menetelmin. 15. Pyytää jäsenvaltioita ja komissiota määrittelemään yhdessä tarkemmin, toissijaisuusperiaatetta soveltaen, oman asemansa kutakin talousarvion aluetta koskevan arvioinnin suhteen; 16. Ilmoittaa tekevänsä talousarvion valvontaa ja vastuuvapauden myöntämistä koskeviin menettelyihin uudistuksen eri näkökohtien edellyttämät muutokset; pyytää jo tässä vaiheessa jäsenvaltioita ilmoittamaan komission välityksellä vastuuvapauden myöntäjälle toimista, joihin ne ovat ryhtyneet vastuuvapauden myöntämistä koskevissa päätöslauselmissa ja muissa talousarvion toteuttamiseen liittyvissä päätöslauselmissa esitettyjen huomioiden johdosta; 17. Pidättää itsellään oikeuden arvioida S.E.M. 2000 -ohjelman tulevaa kehitystä varmistaakseen, onko ohjelma mahdollistanut niiden ongelmien ratkaisemisen, joista on huomautettu vastuuvapauden myöntämismenettelyn päättävissä asiakirjoissa sekä muissa talousarvion valvontaa koskevissa asiakirjoissa; 18. Kehottaa puhemiestään välittämään tämän päätöslauselman komissiolle ja neuvostolle.